1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40
Chapter 7
Feureuman TUHAN ubak Nabi Musa, "Ulôn teuma Lôn peujeuet gata lagée Allah dikeue raja, dan syedara gata Nabi Harun teuma jimeututoe bak raja nyan sibagoe Nabi gata.
2 Jak peusampoe laju bak Nabi Harun banmandum nyang Ulôn peurintah nyoe ubak gata. Yue kheueh bak Nabi Harun mangat jipeugah ubak raja bahwa raja nyan harôh jipeu idhin keu ureuëng Israel jitinggai nanggroe Meusé.
3 Teuma Ulôn kupeujeuet raja nyan teutab kreueh ulée. Raja nyan teutab hana jipakoe ubak gata, bahpi Ulôn teutab Lôn peuteuka bala nyang le di nanggroe Meusé.
4 Ngon sabab nyan Ulôn teuma Lôn huköm nanggroe Meusé ngon huköman nyang leubeh brat, óh lheuehnyan Ulôn ba mandum bansa Israel, umat Ulôn, jiteubiet lam nanggroe nyan.
5 Dan ureuëng Meusé teuma jiteupeue bahwa Ulôn nyoe na kheueh TUHAN, bak watée Ulôn huköm awaknyan dan Ulôn ba Israel jiteubiet nibak nanggroe awaknyan."
6 Nabi Musa ngon Nabi Harun laju geupeubuet peue nyang ka geupeurintah lé TUHAN ubak gobnyan.
7 Nabi Musa ka meu-umu 80 thon dan Nabi Harun 83 thon watée awaknyan geujak meuhadab ubak raja Meusé.
8 Feureuman TUHAN ubak Nabi Musa ngon Nabi Harun,
9 "Meunyoe raja nyan jilakée ubak gata mangat gata peugét buet nyang ajaéb sibagoe bukeuti, gata yue kheueh bak Nabi Harun mangat jicok tungkat jih keudroe dan jitiek laju ateueh tanoh dikeue raja. Tungkat nyan laju meu-ubah jeuet keu uleue."
10 Óh lheuehnyan geujak kheueh laju Nabi Musa ngon Nabi Harun jak meuhadab raja dan awaknyan laju geupeubuet peue nyang ka geupeurintah lé Po teu Allah. Nabi Harun laju geutiek tungkat gobnyan ateueh tanoh dikeue raja dan banmandum peugawée raja nyang na disinan, dan laju tungkat nyan meu-ubah jeuet keu uleue.
11 Ngon sabab nyan raja pih laju jihôi ngon jipeusapat banmandum ureuëng-ureuëng jih nyang ahli sihe ngon nyang manyang iéleumé, dan awaknyan pih laju jipeubuet ngon iéleumé gaéb awaknyan lagée nyang ka geupeubuet lé Nabi Harun nyan.
12 Awaknyan laju jitiek tungkat droejih ateueh tanoh dan tungkat jih nyan pih laju meu-ubah habéh jeuet keu uleue. Teuma tungkat Nabi Harun laju jiuét banmandum tungkat awaknyan.
13 Bah pi meunan, raja teutab jimeukreueh ulée dan hana jipakoe peue-peue nyang geupeugah lé Nabi Musa ngon Nabi Harun, lagée nyang ka lheueh geupeugah lé TUHAN.
14 Óh lheuehnyan TUHAN meufeureuman lom ubak Nabi Musa, "Raja nyan lumpah that kreueh ulée jih; raja nyan hana jibri bansa Israel jijak jitinggai nanggroe Meusé nyan.
15 Ngon sabab nyan gatajak kheueh laju jak meurumpok ngon gobnyan ban beungoh that, bak watée nyan raja nyan jitreun u Krueng Nil. Gata ba kheueh tungkat nyang hase meu-ubah jeuet keu uleue nyan dan gata preh kheueh raja nyan trok ubak binéh krueng.
16 Gata peugah kheueh ubak raja nyan lagée nyoe: TUHAN, Allah ureuëng Ibrani, ka geu-utus ulôn keu lôn jak peusampoe ubak Po raja mangat umat Gobnyan neubri jijak meuiébadat ubak Gobnyan di padang pasi. Teuma sampoe bak saát nyoe lé Po raja teutab hana neutem deungoe.
17 Sabab nyan kheueh, TUHAN meufeureuman lagée nyoe, 'Nibak peue nyang Ulôn peubuet eunteuk, gata teuma tateupeue bahwa Ulôn kheueh TUHAN. Ngon tungkat nyoe ulôn teuma lôn seukok ateueh muka ié krueng, dan ié krueng nyoe laju meu-ubah jeuet keu darah.
18 Eungkot-eungkot teuma maté, dan krueng nyoe meubée khiéng, sampoe bansa Meusé ka hana jeuet jijieb le ié krueng nyan.' "
19 Feureuman TUHAN ubak Nabi Musa, "Gata yue kheueh ubak Nabi Harun mangat jicok tungkat jihnyan laju jiseunuét ateueh banmandum krueng, lueng-lueng dan bubena kulam ié nyang na lam nanggroe Meusé. Ié nyan teuma meu-ubah jeuet keu darah, dan bansaboh nanggroe habéh meudarah, meunan cit lam tông-tông kayée, dan guci-guci batée."
20 Nabi Musa ngon Nabi Harun laju geupeubuet peue nyang geupeurintah lé TUHAN ubak gobnyan. Dikeue raja dan peugawée-peugawée raja nyan. Nabi Harun laju geubeuôt tungkat geuh dan geuseunuét laju ateueh Krueng Nil, dan watée nyan cit teuma ié nyan ka meu-ubah jeuet keu darah.
21 Bubena eungkot lam krueng nyan ka habéh maté, dan bée eungkot nyan khiéng lumpah na, sampoe ureuëng Meusé ka hana jeuet jijieb ié nyan. Bansaboh nanggroe Meusé kana darah.
22 ">
22 Dan di ureuëng-ureuëng ahli iéleumé sihe nanggroe Meusé pih hánjitem taloe awaknyan pih laju jipeugét ngon iéleumé gaéb jih lagée nyang ka geupeugét lé Nabi Harun nyan. Sampoe raja teutab kreueh ulée. Lagée nyang ka lheueh geupeugah lé TUHAN, raja teutab hana jitem deungoe peue-peue nyang geupeugah lé Nabi Musa ngon Nabi Harun.
23 Teuma di raja nyan laju jiwoe lam meuligoe jih ngon hana jipakoe ubak peue-peue nyang ka geupeubuet lé Nabi Harun nyan mubacut pih.
24 Banmandum ureuëng Meusé laju jikueh uruek bansipanyang binéh krueng keu jimita ié jieb, sabab ié krueng nyan ka hana jeuet jijieb.
25 Ka trok tujoh uroe TUHAN geukutôk Krueng Nil nyan.
Wordproject® is a registered name of the International Biblical Association, a non-profit organization registered in Macau, China.